b'\n_START_ARTICLE_\nKuopion helluntaiseurakunta\n_START_PARAGRAPH_\nKuopion helluntaiseurakunta (tunnetaan my\xc3\xb6s nimell\xc3\xa4 Eelim) on Kuopiossa sijaitseva, helluntaiher\xc3\xa4tykseen kuuluva seurakunta.\xc2\xa0Seurakuntaan kuuluu nykyisin hieman vajaat 900 j\xc3\xa4sent\xc3\xa4. Kuopion helluntaiseurakunta on Suomen Helluntaikirkkoon kuuluva itsen\xc3\xa4inen paikallisseurakunta.\n_START_SECTION_\nHistoriaa\n_START_PARAGRAPH_\nKuopion helluntaiseurakunnan toiminnan katsotaan alkaneen jo vuonna 1912.  Yksi ensimm\xc3\xa4isist\xc3\xa4 helluntailaisuuden edell\xc3\xa4k\xc3\xa4vij\xc3\xb6ist\xc3\xa4 Kuopiossa oli Pekka Brofeldt. H\xc3\xa4nen is\xc3\xa4ns\xc3\xa4 oli iisalmelainen rovasti  Theodor Brofeldt. Veljens\xc3\xa4 kirjailija Juhani Ahon kanssa Pekka Brofeldt oli tullut tunnetuksi radikaalina sanomalehtimiehen\xc3\xa4, joka lopulta karkotettiin Suomesta vuonna 1903. Poliittisesti aktiivinen ja yhteiskunnallisesti valveutunut Pekka Brofeldt koki voimakkaan hengellisen her\xc3\xa4tyksenTukholmassa ollessaan. _NEWLINE_Karkoituksesta palattuaan vuonna 1905 aikaisemmin poliittisesti aktiivisesta Pekka Brofeldtista oli tullut asialleen omistautunut saarnamies ja hengellisen sanoman julistaja, joka alussa palveli Suomen L\xc3\xa4hetysseuran ty\xc3\xb6yhteydess\xc3\xa4. Brofeldtista tuli  my\xc3\xb6s joulukuussa 1905 perustetun Kotimaa-lehden p\xc3\xa4\xc3\xa4toimittaja. Kotimaa-lehdess\xc3\xa4 toimiessaan Brofeldt julkaisi maltillisia uutisia muun muassa Norjaan ja Ruotsiin rantautuneesta uudesta hengellisest\xc3\xa4 virtauksesta - helluntailaisuudesta. _NEWLINE_Brofeldt erosi Kotimaa-lehden palveluksesta vuonna 1910 linjaerimielisyyksien takia ja palasi juurilleen Kuopioon. Vuoden 1911 alusta Brofeldt alkoi toimittaa uutta kirkkokunnista riippumatonta kristillist\xc3\xa4 lehte\xc3\xa4 nimelt\xc3\xa4 Toivon t\xc3\xa4hti. Her\xc3\xa4tyskristillinen Toivon t\xc3\xa4hti uutisoi my\xc3\xb6s Suomessa virinneest\xc3\xa4 helluntaiher\xc3\xa4tyksest\xc3\xa4, sen toiminnasta ja tilaisuuksista._NEWLINE_Pekka Brofeldt oli j\xc3\xa4rjest\xc3\xa4m\xc3\xa4ss\xc3\xa4 Kuopioon norjalaisen helluntaipioneerin Thomas B. Barrattin kokouksia syksyll\xc3\xa4 1911 ja 1912. _NEWLINE_Barrattin lyhyt vierailu Kuopiossa sai varsin pian jatkoa. Hein\xc3\xa4kuussa 1912 Toivon T\xc3\xa4hdess\xc3\xa4 ilmoitettiin, ett\xc3\xa4 18. elokuuta alkavat Kuopiossa helluntaijuhlat. Helluntaijuhlat kestiv\xc3\xa4tkin sitten kokonaisen kuukauden ja niiden aikana kastettiin kymmeni\xc3\xa4 uskovia V\xc3\xa4in\xc3\xb6l\xc3\xa4nniemen uimarannassa. T\xc3\xa4ss\xc3\xa4 yhteydess\xc3\xa4 my\xc3\xb6s Pekka Brofeldt kastettiin yhdess\xc3\xa4 puolisonsa ja tytt\xc3\xa4rens\xc3\xa4 kanssa.   _NEWLINE_Vuonna 1923 Kuopiossa pidettiin viikon kest\xc3\xa4v\xc3\xa4t Suomen helluntaijuhlat. Vuonna 1926 pienen uskovien ryhm\xc3\xa4n paimeneksi Kuopioon kutsuttiin nuori sananjulistaja William Uotinen. Uotinen oli vasta p\xc3\xa4\xc3\xa4ssyt asepalveluksesta. Nuoresta i\xc3\xa4st\xc3\xa4\xc3\xa4n huolimatta h\xc3\xa4n oli ollut mukana perustamassa helluntaiseurakuntaa kotipaikkakunnalleen Karhulaan. _NEWLINE_Kuopion helluntaiseurakunta j\xc3\xa4rjest\xc3\xa4ytyi paikallisseurakunnaksi 18. tammikuuta 1927. Perustamiskokouksessaan seurakunta valitsi saarnaajakseen William Uotisen. Seurakuntaan liittyi tuolloin 17 j\xc3\xa4sent\xc3\xa4. _NEWLINE_Alusta pienen seurkaunnan voimakas toiminta ennakoi j\xc3\xa4senm\xc3\xa4\xc3\xa4r\xc3\xa4n voimakasta kasvua. Jo varsin pian k\xc3\xa4vi selv\xc3\xa4ksi, ett\xc3\xa4 seurakunta tarvitsi omat tilat kokoontumistaan varten. T\xc3\xa4m\xc3\xa4 p\xc3\xa4\xc3\xa4m\xc3\xa4\xc3\xa4r\xc3\xa4 mieless\xc3\xa4\xc3\xa4n Kuopion helluntaiseurakunnan j\xc3\xa4senet perustivat rekister\xc3\xb6idyn yhdistyksen kiinteist\xc3\xb6hanketta ja taloudenhoitoa varten. Rukoushuoneyhdistys Elim ry perustettiin 3.5.1928._NEWLINE_Kymmenen vuotta my\xc3\xb6hemmin William Uotisen muuttaessa perheineen pois Kuopiosta seurakuntaan kuului jo noin 700 j\xc3\xa4sent\xc3\xa4._NEWLINE_Seurakunnan 90-vuotisjuhlaa vietettiin toukokuussa 2017.\n_START_SECTION_\nToimitilat\n_START_PARAGRAPH_\nNykyinen vuonna 1986 valmistunut Eelim-temppeli (Vuorikatu 29) on seurakunnan kolmas rukoushuone nykyisell\xc3\xa4 paikallaan. Kirkkosalissa on istumapaikat noin 800 hengelle. Alakerrassa on noin 250 hengen juhlasali._NEWLINE_Kuopion helluntaiseurakunnan leirikeskus sijaitsee Ranta-Toivalassa, noin 20 minuutin ajomatkan p\xc3\xa4\xc3\xa4ss\xc3\xa4 Kuopiosta.'